เซอร์ไพรส์???สถาบัน/กองทุนปลุกหุ้น
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 21 เม.ย. 2553
21 เม.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 21 เม.ย. 2553
...แทบไม่น่าเชื่อสายตาตัวเอง ที่จู่ๆ ตลาดหุ้นพุ่งพรวดขึ้นมาเกือบ 40 จุด พลิกความคาดหมายและหาเหตุไม่ได้ ทั้งๆ ที่เหตุบ้านการเมืองอยู่บนเส้นด้ายเป็น-ตายเท่ากัน
...ดัชนีทำปิดสูงสุด 765.76 จุด พุ่งแรง 39.47 จุด หรือ 5.43% มูลค่าซื้อขาย 29,751 ล้านบาท 
...ต่างชาติซื้อสุทธิเล็กน้อย 57 ล้านบาท ส่วนสถาบันซื้อหนัก 3,281 ล้านบาท
...มีเหตุผลอะไรที่กองทุน/สถาบันเข้ามาลุยหุ้น นอกจากอินไซด์เหตุบ้านการเมือง 
...ผลประกอบการแบงก์ไตรมาส 1 ออกมาเริดอย่างที่คาดการณ์ไว้ ส่วนแนวโน้มไตรมาส 2 น่าห่วงรับผลกระทบการเมืองเต็มๆ 
...กลุ่มหลักทรัพย์ กำไรไตรมาสแรก ไม่เท่าไร ฟรีคอมมิชชัน 0% เป็นเหตุ กว่าวอลุมซื้อขายจะเด่น ก็ปาเข้าไปเดือนที่ 2 แล้ว ส่วนไตรมาส 2 ดีอย่างที่หวังหรือไม่ อยู่ที่อุณหภูมิการเมืองล้วนๆ 
... “วิชัย ชัยสถาพร” บิ๊ก นิปปอน แพ็ค (NIPPON) เป็นทั้งผู้ถือหุ้นใหญ่ ผู้บริหาร ที่มีอำนาจเบ็ดเสร็จ จำนนด้วยหลักฐาน แสดงสปิริตด้วยการประกาศลาออกจากตำแหน่งและถอนอำนาจทั้งหมด รวมทั้งให้เพิ่มกรรมการผู้มีอำนาจขึ้นมาคานอีก 1 คน 
...ส่วนเงินที่กู้ไปพร้อมดอกเบี้ยเฉียด 154 ล้านบาท จะนำเงินปันผลส่วนหนึ่งมาคืนและขายที่ดินชำระหนี้ 
...แสดงความรับผิดชอบอย่างนี้ ผู้บริหาร บจ.อื่นที่มีพฤติกรรมเดียวกัน น่าจะดูเป็นตัวอย่าง แต่ไม่ใช่เป็นตัวอย่างให้ยักยอกทรัพย์ของบริษัทเน้อ 
...ไซเบอร์แพลนเน็ต อินเตอร์แอคทีฟ (CYBER) ไม่หวั่นการเมืองป่วน ชูพื้นฐานเด่น อนาคตสดใส ใส่เกียร์ 5 เดินหน้าเข้าตลาดหุ้น เอ็มเอไอ ไตรมาส 2 นี้ เตรียมเงินซื้อ 60 ล้านหุ้น
...ก.ล.ต. กระตุ้นผู้ถือหุ้น สตีล อินเตอร์เทค (STEEL) ศึกษาข้อมูลอย่างรอบคอบก่อนใช้สิทธิออกเสียงวาระการซื้อหุ้น โซล่า เพาเวอร์ (SPC) รวมทั้งเข้าประชุมผู้ถือหุ้นวันที่ 13 พ.ค.นี้ ซักถามผู้บริหาร ไม่เช่นนั้นหลังพ้นวันนี้ไปแล้ว รายการแลกหุ้นเพื่อซื้อ SPC จะผ่านฉลุย 
...มีข้อคิดจาก บล.ฟิลลิป ที่ปรึกษาทางการเงินอิสระ ให้ความเห็นดีลนี้ว่า การแลกหุ้นระหว่าง STEEL กับ SPC ไม่เหมาะสม ทำให้ STEEL เสียประโยชน์ จากการออกและเสนอขายหุ้นจำนวนมาก เพื่อได้มา SPC ซึ่งผู้ถือหุ้นเดิมได้รับผลกระทบจากสัดส่วนกำไรต่อหุ้นลดลงถึง 86% หรือราคาหุ้นลดลง 76% ดังนั้นผู้ถือหุ้นไม่ควรอนุมัติการซื้อ SPC